Miroslav Radeljak, dugogodišnji profesor i mentor Škole likovnih umjetnosti u Splitu, umjetnik s mnoštvom radova utkanih u zidove i temelje škole, predstavlja nam dio projekta oblaganja zida u tehnici glazirane keramike. Započet je oblogom polustupa naslonjenog na bok nosivog zida, kako u prizemlju, tako i na prvom katu škole.

Jedan od radova izloženih u Galeriji Škola, koloristička je keramička prostorna intervencija koja će po završetku izložbe biti trajno ugrađena i uzidana na drugom katu Škole likovnih umjetnosti u Splitu kao logičan nastavak povezujuće, isprepletene i kreativne cjeline. Navedena keramička prostorna  intervencija sastoji se od devet poluvaljaka koji se naslanjaju jedan na drugoga po vertikali. Svaki od poluvaljaka se ističe svojom različitošću, energijom, identitetom i koloritom i dok zajedno tvore kompaktnu cjelinu i prožimaju poput razigranih prstiju ruke maštovitog umjetnika.

Radeljak u svojoj sklonosti otvorenoj formi, te približavanjem ezoteričnom želi prikazati bit i esenciju svakog od poluvaljaka, a produkt toga su djela koja se razvijaju i rastu iznutra prema van, sljubljujući keramički zanat s začudnom alkemijom samoga procesa stvaranja. U toj direktnoj gestualnoj akciji i odbacivanju promišljenih kompozicija on se udaljava od predmetnih motiva, oslobađa se tereta klasičnog i tradicionalnog te mu ostaju samo čiste likovne vrijednosti: linija, boja, obris, volumen, kompozicija...

Njegovo djelo je pokazatelj unutarnjeg stanja duha, duše i emocija te ne teži tome da izigrava bilo što iz opipljiva svijeta, već ekspresiji oblika, linija, boja i tematskoj neodređenosti. Njegova djela povezuje uvjerenje da stvaralačkom činu treba prići spontano, bez razumske intervencije ili kontrole. Takvo djelo nije prikaz nekog sadržaja, nego polje umjetnikova tijela koje ostavlja trag, a trag postaje sadržaj - djelo.

ŽIVOTOPIS

Miroslav Radeljak rođen je 29. 5. 1953. u Kninu. Srednju Školu za primijenjenu umjetnost završio je 1972. godine u Splitu. Na Fakultetu primijenjenih umjetnosti u Beogradu diplomirao je 1978. te je od 1980. član strukovne udruge likovnih umjetnika HULU-Split.

U Školi likovnih umjetnosti radi 25 godina, od 1992. godine, te je prisutan kao stalni mentor završnog rada većine učenika na odjelu Industrijskog dizajna.

Dobio je priznanje Odjela za prosvjetu grada Splita na području odgoja i obrazovanja 1997. godine.

2005. godine odlukom Zavoda za školstvo RH, današnje Agencije za odgoj i obrazovanje, dobiva zvanje profesor-mentor zbog stručnih, ljudskih i pedagoških kvaliteta, te uzornih rezultata u nastavnom radu.

Od 2007. godine radi kao vanjski suradnik-predavač na Umjetničkoj akademiji u Splitu.

Kao nastavnik stručnih predmeta mentor je učenicima koji su sudjelovali na županijskim, državnim i međunarodnim izložbama i natjecanjima na kojima su osvojili brojne nagrade, priznanja i zahvalnice.

Potrebno je spomenuti i samostalne izložbe s kolegama u Salonu Galić, zatim samostalnu izložbu „Atelje keramike“ u Galeriji škola 2016. godine, skulpturu „Gitarist“ koja se nalazi na stambenom objektu Brodarica, te podnu dekoraciju na ulazu u Školu likovnih umjetnosti u Splitu.